Güeyando per otros bloges entereme lo que yera un meme. Tuve una sensación apaecía a la primer vegada que oyí la palabra "metrosesual", nuna conversación na que tol mundu sabía lo que yera, falaba y opinaba d'ello, mientres paecía que yo yera'l únicu que nun tenía nin idea de lo quería dicir aquello. La blogosfera asturiana, o la blogosfera n'asturianu meyor dicho, ta faciendo comuña con esta especie de xuegu, nel que nos damos a conocer ente nós y de cara a los que nos quieran lleer, si ye que hai dalgunu. Hasta equí llegó gracies al bloge González y González que foi el primeru que s'alcordó de nós, incluyéndonos dientro d'esta comunidá de xente raro qu'escribe nuna llingua agonizante, que munchos dicen que nun esiste.